Batavianoj

Batavianoj (en batavia: اورڠ بتاوي orang Betawi aŭ انق بتاوي anak Betawi aŭ قوم بتاوي kaum Betawi aŭ ورݢ بتاوي warga Betawi; en indonezia: suku Betawi aŭ orang Betawi) estas etna grupo indiĝena de la indonezia insulo Javo.

 Nomo 
eta|La bataviana tradicia geedziĝa kostumo vidigas araban kaj ĉinan influojn en la bataviana kulturo
La nomo Betawi estas derivita de la antaŭa nomo de Ĝakarto, Batavio (Batavia), kiu estis uzata en la nederlanda kolonia erao. Multaj malprave komprenas, ke Betawi estas uzata nur por la etnonimo kaj Batavia por la toponimo. Fakte, en multaj dokumentoj la nomo Betawi estas ankaŭ uzata kiel la sinonimo de Batavia en diversaj regionaj lingvoj, kiel malaja, java, eĉ iafoje ankaŭ estas uzata kiel la sinonimo de Batavia en nederlandaj tekstoj. Tial la nomo estas uzata kaj etnonime kaj toponime.

Tial la etnonimo estas pli bone esperantigita kiel batavianoj, aludante al 'la etna grupo de Batavia', kun la sufikso -an- por diferencigi ilin kun la batavoj, antikva okcident-ĝermana gento.

 Priskribo 
Kun proksimume 7 milionoj da personoj, ili formas la sesan plej grandan etnan grupon en Indonezio. Ili loĝas ĉefe en la regiono de la Granda Ĝakarto (Jakarta Raya) aŭ pli precize en Ĝakarto, Bekasio, Depoko, Tangerango kaj la norda parto de Bogoro.

La etna grupo povas esti apartigata en tri subgrupojn:

 Betawi Kota (en urba batavia: Betawi Kotè) "la urbaj batavianoj" loĝas en la centro de la urbo Ĝakarto. Ili havas urban tradicion.
 Betawi Pinggiran "la antaŭurbaj batavianoj" loĝas en la antaŭurba areo de Ĝakarto, ekzemple en Orienta Ĝakarto, Suda Ĝakarto kaj Okcidenta Ĝakarto. Ili havas tradicion, kiu estas pli influita de la islama tradicio.
 Betawi Udik "la kamparaj batavianoj" loĝas en la urboj ĉirkaŭ Ĝakarto, ekzemple en Bekasio, Depoko, la norda parto de Bogoro kaj Tangerango. Multaj tradiciaj artoj naskiĝis en ĉi tiuj regionoj, ekzemple: muziko de gambang kromong, teatraĵo de lenong ktp.

Majoritato de batavianoj identigas sin kiel islamanoj, kaj minoritato kiel kristianoj (precipe katolikoj), budistoj kaj konfuceistoj. Tamen, la kulturo de batavianoj estis tre influita de la javana, sundana, malaja, araba kaj ĉina kulturoj.

 Referencoj 

Kategorio:Ĝakarto
Kategorio:Javo
Kategorio:Etnoj en Indonezio
Kategorio:Etnoj en Azio